钦定古今图书集成/明伦汇编/官常典/第528卷 > 铁哥术
## 钦定古今图书集成/明伦汇编/官常典/第528卷 > 铁哥术

按《元史》本传：“铁哥术，高昌人。世居五城，后徙京师。曾
祖父达释，有谋略，为国人所信服。太祖西征高昌，国
主惧，以锦衣白貂帽召达释与谋。达释知天命有归，
劝其主执贽称臣，以安其国，由是号为尚书。太祖班
师，诸王言于帝曰：‘达释之子野里术骁勇善战，所将
部落又强大，闻其人每思率众效顺，而未有机便，盍
致之乎’？”太祖是其议，即诏给驿马五百，迎与俱来。既
至引见，甚器重之。丙午，太祖西征野里术，别从亲王
按只台与敌战有功，甚见亲遇。王方以绛盖障日而
坐，及闻野里术议事，喜见颜色，称善久之。既退，撤其
盖，送之十里，遂得兼长四环卫之必阇赤。壬辰，从国
兵讨金，以战功最多，赏赉优渥。甲午，副忽都虎籍汉
户口，筹其赋役，分诸功臣以地，人服其敏。铁哥术，野
里术长子也，尤沉鸷有才。尝有拥兵叛者，铁哥术率
族人与战于鱼儿泺。时军兴，簿檄繁急，铁哥术一以
其国书识之，无遗失者，帝甚嘉焉。至元中，擢为隶州
达鲁花赤，迁德安府达鲁花赤。适土人蔡知府者以
众叛，铁哥术率众先登，冒矢石，身被数枪，犹战不已，
遂讨平之。主将怒，将屠其城，铁哥术请曰：“叛者蔡知
府数人而已，城中之人何预焉。盍诛其党与而止，毋
令滥及非辜。”主将嘉其诚恳，城遂得全。累官至嘉议
大夫、婺州路达鲁花赤，所在咸著政绩。大德己亥卒。
成宗敕其孙海寿载其柩归葬京师。赠荣禄大夫、江
浙行省平章政事、柱国，封荣国公，谥“简肃。”子四人。